ET Euroopa Liidu Teataja C 422/1

Kokkuvõte Euroopa teadusuuringute ühisettevõtete 2014. aasta kohta tehtud kontrollikoja auditite tulemustest

(2015/C 422/01)

SISUKORD

Punkt Lk Sissejuhatus 1-7 2 Kontrollikoja arvamusi toetav teave 8-11 3 Audititulemused 12-24 3 Arvamused raamatupidamise aastaaruannete usaldusväärsuse kohta 12 3 Arvamused raamatupidamise aastaaruannete aluseks olevate tehingute seaduslikkuse ja korrektsuse kohta 13-15 3 Asjaolu rõhutamine ELi panuse puhul ITERi projektikuludesse 16 4 Kommentaarid, milles ei seata kontrollikoja esitatud arvamusi kahtluse alla 17-22 4 Eelarve haldamine ja finantsjuhtimine 18 4 Sisekontrollimehhanismid 19-20 5 Teadusuuringute tulemuste alane järelevalve ja aruandlus 21 5 Komisjoni teine vahehindamine 22 5 Järeldused 23-24 5 I LISA. Ühisettevõtete tulud (eelarveprognoosid, kindlaksmääratud nõuded ja laekunud summad) ja ametikohtade loetelud 6 II LISA. Kontrollikoja 2014. aasta kommentaarid 8

SISSEJUHATUS

1. Vastavalt Euroopa Liidu toimimise lepingu artikli 287 sätetele auditeeris kontrollikoda järgneva kaheksa Euroopa teadusuuringute ühisettevõtte (1)31. detsembril 2014 lõppenud eelarveaasta raamatupidamise aastaaruandeid ning nende aluseks olevate tehingute seaduslikkust ja korrektsust: — Fusion for Energy – F4E (ITER) – tuumasünteesienergeetika arendamine; — Clean Sky – keskkonnasäästlik õhutransport; — Artemis – manussüsteemid (2); — IMI – innovatiivsete ravimite algatus; — ENIAC – nanoelektroonika (3); — FCH – kütuseelementide ja vesiniku valdkond; — SESAR – Ühtse Euroopa Taeva lennuliikluse juhtimissüsteemide alased teadusuuringud; — ECSEL – elektroonikakomponendid ja -süsteemid (4).

2. Ühisettevõttel võib peale Euroopa Liidu (mida esindab komisjon) olla ka teisi avalikust ja erasektorist pärit liikmeid, kes annavad oma panuse ühisettevõtte tegevuse rahastamiseks. Ühisettevõtted kasutavad kas kaheosalist mudelit (osalevad Euroopa Komisjon ja valdkonna ettevõtted) või kolmeosalist mudelit (lisaks osalevad ka liikmesriigid) (5). Ühisettevõtetel on tähtis roll teatud valdkondade teadusuuringute poliitika elluviimisel.

3. Nagu varasematel aastatel, auditeeris kontrollikoda tehingute seaduslikkust ja korrektsust. 2014. aasta on aga esimene aasta, kui vastavalt ELi finantsmääruse artikli 208 lõikele 4 ja uue ELi ametite raamfinantsmääruse artikli 107 lõikele 1 kontrollis kahe ühisettevõtte (Fusion for Energy – F4E (ITER) ja SESAR) raamatupidamise aastaaruandeid sõltumatu välisaudiitor (audiitorühing). Kontrollikoda võttis oma arvamuse koostamisel nende raamatupidamise aastaaruannete kohta arvesse sõltumatu välisaudiitori audititööd ning audiitori leidude alusel võetud parandusmeetmeid. Muude ühisettevõtete raamatupidamise aastaaruandeid kontrollis kontrollikoda ise.

4. Käesolevas kokkuvõttes esitatakse ülevaade ühisettevõtete eelarveaasta 2014 kohta tehtud kontrollikoja auditite tulemustest. Kokkuvõtte eesmärk on lihtsustada ühisettevõtete raamatupidamise aastaaruannete kohta koostatud kontrollikoja iga-aastaste eriaruannete analüüsimist ja omavahelist võrdlemist. Iga-aastastes eriaruannetes esitatakse nii kontrollikoja arvamused ja kommentaarid kui ühisettevõtete vastused. Käesolev kokkuvõte ei ole ei auditiaruanne ega arvamus.

5. Ühisettevõtete 2014. aasta prognoositud eelarvetulud (6) olid ligi 1,9 miljardit eurot (2013. aastal 2,2 miljardit eurot), mis moodustab umbes 1,6 % Euroopa Liidu 2014. aasta üldeelarvest (2013. aastal 1,7 %). Saadud summadest ligi 1,224 miljardit eurot (2013. aastal 686 miljonit eurot) rahastati ELi üldeelarvest ning ligi 204 miljonit eurot (2013. aastal 134 miljonit eurot) saadi tööstuspartneritelt ja ühisettevõtete liikmetelt. Saadud summade suurenemine on peamiselt põhjustatud komisjoni ja ITERi asukohariigi F4E ühisettevõttele tehtud osamaksete suurenemisest.

6. Ühisettevõtetes töötab kokku 432 (2013. aastal 414) alalist ja ajutist ametnikku, mis moodustab alla 1 % ELi üldeelarves kindlaks määratud ametnike koguarvust (täpsem teave I lisas).

7. Ühisettevõtetest lähtuv finantsrisk on küll küllaltki väike (nad moodustavad vaid väikese osa ELi eelarvest), ent risk Euroopa Liidu mainele samas suur: ettevõtted on ELi teadusuuringute strateegia rakendamise peamine vahend ning nende avaliku ja erasektori partnerluse tõttu on ühisettevõtted nendega koostööd tegevatele tööstusharudele hästi nähtavad.

KONTROLLIKOJA ARVAMUSI TOETAV TEAVE

8. Kontrollikoda vaatas läbi audiitorühingute rahvusvaheliste auditeerimisstandarditega kooskõlas tehtud töö seoses sõltumatute välisaudiitorite auditeeritud kahe ühisettevõttega. Kontrollikoda võttis audiitorühingute tööd arvesse iga-aastastes eriaruannetes raamatupidamise aastaaruannete usaldusväärsuse kohta esitatud arvamuste koostamisel.

9. Kontrollikojal on audiitorühingute tööle tuginev piisav kindlus oma auditiarvamuste avaldamiseks raamatupidamise aastaaruannete usaldusväärsuse kohta.

10. Raamatupidamise aastaaruannete aluseks olevate tehingute seaduslikkuse ja korrektsuse osas on kontrollikoda ainuisikuliselt vastutav, ning auditi lähenemisviis koosneb analüütilistest auditiprotseduuridest, tehingute testimisest ühisettevõtete tasandil ja ühisettevõtete järelevalve- ja kontrollisüsteemide peamiste kontrollimehhanismide hindamisest. Lisaks kasutatakse vajaduse korral teiste audiitorite tööst saadud auditi tõendusmaterjali ning analüüsitakse juhtkonna esitisi ja aasta tegevusaruandeid. 2014. aasta auditi käigus pöörati jätkuvalt erilist tähelepanu järelaudititele.

11. Ülejäänud kuue ühisettevõtte puhul jätkas kontrollikoda raamatupidamise aastaaruannete aluseks olevate tehingute seaduslikkuse ja korrektsuse ja raamatupidamise aastaaruannete usaldusväärsuse auditite tegemist.

AUDITITULEMUSED

Arvamused raamatupidamise aastaaruannete usaldusväärsuse kohta

12. Kontrollikoja hinnangul kajastavad kõigi ühisettevõtete lõplikud raamatupidamise aastaaruanded kõigis olulistes aspektides õiglaselt nende finantsolukorda 31. detsembri 2014. aasta seisuga ning finantstulemusi ja rahavooge lõppenud aastal vastavalt kohaldatavate finantsmääruste sätetele ja komisjoni peaarvepidaja poolt vastu võetud raamatupidamiseeskirjadele.

Arvamused raamatupidamise aastaaruannete aluseks olevate tehingute seaduslikkuse ja korrektsuse kohta

13. Kontrollikoja hinnangul on 2014. aasta 31. detsembril lõppenud eelarveaasta raamatupidamise aastaaruannete aluseks olevad tehingud kõigis olulistes aspektides seaduslikud ja korrektsed viie ühisettevõtte puhul (F4E, Clean Sky, FCH, IMI ja SESAR) kaheksast.

14. Ühisettevõtete Artemis ja ENIAC puhul on projektide väljamaksetaotluste auditeerimine vastavalt kehtivatele halduslepingutele delegeeritud riiklikele rahastamisasutustele. Artemis ja ENIAC said riiklikelt rahastamisasutustelt auditiaruanded, kuid ei hinnanud süstemaatiliselt auditite kvaliteeti. Kontrollikoda hindas kolme riikliku rahastamisasutuse auditistrateegiaid (sh auditiaruandeid). Riiklike rahastamisasutuste kasutatavad auditimetoodikad ei võimalda ühisettevõtete kaalutud veamäära ega allesjäänud veamäära usaldusväärselt arvutada. Sellest tulenevalt järeldas kontrollikoda, et ühisettevõtete Artemis ja ENIAC järelauditite strateegia rakendamise kohta saadaolev teave ei ole piisav, et kontrollikoda saaks teha järeldusi selle keskse kontrollivahendi mõjususe kohta (7), ning seega esitas kontrollikoda märkusega arvamuse (8).

15. Ühisettevõte ECSEL võttis üle ühisettevõtete Artemis ja ENIAC projektid. Ühisettevõtted Artemis ja ENIAC olid sõlminud riiklike rahastamisasutustega halduskoostöö lepingud, mille kehtivus jätkub ka peale ühisettevõtete Artemis ja ENIAC ühinemist ühisettevõtteks ECSEL (9). Punktis 14 kirjeldatud olukorra tõttu esitas kontrollikoda märkusega arvamuse ka ECSELi kohta seoses ühisettevõtete Artemis ja ENIAC raames alustatud projektidega.

Asjaolu rõhutamine ELi panuse puhul ITERi projektikuludesse (10)

16. Ühisettevõtte F4E puhul hindas nõukogu 2010. aastal ITERi ehitusetapi jaoks eraldatud ELi panuse (11) suuruseks 6,6 miljardit eurot. See summa võib märgatavalt suureneda, peamiselt projekti ulatuses tehtud muudatuste ning praeguse ebarealistlikuks peetava ajakava tõttu. Kõige viimase hindamise kohaselt on projekti ehitusetapi lõpetamiseks veel puudu 428 miljonit eurot. Projekti ehitusetapi lõpetamine viibib ühisettevõtte poolt auditi ajal (märts 2015) esitatud hinnangul vähemalt 43 kuud. Nende riskidega seoses töötab ühisettevõte välja süsteemi, mille abil lepingute tasandil kulude kõrvalekaldeid jälgida, kuid ei olnud veel ajakohastanud ühisettevõtte poolt ITERi projekti ehitusele järgnevasse etappi tehtava panuse hindamist. Ühisettevõte rakendab aga hetkel tegevuskava, mille abil tegeletakse projekti arengut takistavate peamiste probleemide kõrvaldamisega.

Kommentaarid, milles ei seata kontrollikoja esitatud arvamusi kahtluse alla

17. Kontrollikoda esitas 55 kommentaari (2013. aastal 55), mis hõlmasid kõiki ühisettevõtteid ja milles rõhutatakse olulisi küsimusi. Ülevaade esitatud kommentaaridest on toodud II lisas. Järgnevalt esitatakse kokkuvõte kõige sagedamini esitatud kommentaaridest.

Eelarve haldamine ja finantsjuhtimine

18. Selle valdkonna kommentaarides keskendutakse kolmele valdkonnale: — eelarve täitmise määr: kulukohustuste assigneeringute eelarve täitmise määr oli 90–100 % (välja arvatud Artemis ja ENIAC, mille puhul see oli 38–43 %, mis vastab kogu aasta assigneeringute rakendusmäärale kuue kuu jooksul) ning maksete assigneeringute eelarve täitmise määr oli 74–100 %. Maksete assigneeringute eelarve täitmise määr oli FCH ja IMI puhul 74 % ja SESARi puhul 80 %. Selle põhjuseks on viivitused projektide rahastamisel; — projektikonkursid ja projektide rakendamine: Artemise puhul moodustas projektikonkursside raames kulukohustustega kaetud lõplik assigneeringute määr ainult 48 % (2013. aasta 31. detsembri seisuga 49 %) ühisettevõtte kogu tegevusaja (kümme aastat alates 2007. aastast) tegevuskulude katteks ettenähtud eelarvest. Ülejäänud ühisettevõtete puhul oli see näitaja 90–100 %; — ametid ja asutused peavad igal aastal esitama aruande eelarve haldamise ja finantsjuhtimise kohta (12). Ühisettevõtete poolt aruandes esitatud teave ei olnud ühtlustatud ja oli sageli ebatäielik. Komisjon peab koostama aruande olemuse ja sisu kohta suunised.

Sisekontrollimehhanismid

19. Järelauditid on ühisettevõtete keskne kontrollivahend toetusesaajate ja/või partnerite esitatud kulude rahastamiskõlblikkuse ja täpsuse tagamiseks. Kõikidel ühisettevõtetel peale ECSELi (13) on olemas järelauditite strateegia; viis ühisettevõtet neist tellisid järelauditite tegemise sõltumatutelt välisaudiitoritelt. Kolmel juhul (vt punktid 14 ja 15) esitas kontrollikoda märkusega arvamuse ühisettevõtte järelauditite strateegia ebapiisava rakendamise või järelauditite põhjal leitud veamäära tõttu.

20. F4E kohta märgib kontrollikoda, et tehtud on märkimisväärseid edusamme, kuigi auditi toimumise ajal (märts 2015) oli ühisettevõttel endiselt käsil mitu olulist tegevust. Endiselt tuleb parandada konkurentsi hankemenetlustes. Eelkõige on hankemenetlused olulised F4E ühisettevõtte ITER projekti rakendamiseks. Toetuste puhul saadi keskmiselt ainult üks pakkumus menetluse kohta (nagu 2012. ja 2013. aastalgi).

Teadusuuringute tulemuste alane järelevalve ja aruandlus

21. Teadusuuringute tulemuste alane järelevalve ja aruandlus on pandud paika seitsmendas raamprogrammis, milles on kehtestatud teadusuuringute tulemuste kaitset, levitamist ja edastamist hõlmav järelevalve- ja aruandlussüsteem. Ühisettevõtted lisasid liikmete ja teiste toetusesaajatega allkirjastatud toetuslepingutesse intellektuaalomandit ja teadusuuringute levitamist reguleerivad tingimused. Ühisettevõtted kontrollivad nimetatud tingimuste täitmist rahastatavate projektide eri etappides ning 2014. aastal tehti suuri edusamme. Programmi „Horisont 2020”nõuetest kinni pidamiseks ja seitsmenda raamprogrammi teadustöö tulemuste paremaks levitamiseks peaks siiski võimalikult palju parandama ühisettevõtte ja komisjoni vahelist koostööd, pöörates erilist tähelepanu ühisettevõtete andmete edasisele integreerimisele komisjoni süsteemidesse.

Komisjoni teine vahehindamine

22. Komisjoni teine vahehindamine toimus 2013. aastal ja 2014. aasta alguses. Hinnati kõigi ühisettevõtete (välja arvatud F4E) asjakohasust, tõhusust, mõjusust ja teadusuuringute kvaliteeti. Aruande põhjal vastu võetud tegevuskavad olid rakendamisel kõikides ühisettevõtetes.

JÄRELDUSED

23. Kõigi ühisettevõtete raamatupidamise aastaaruanded on usaldusväärsed, kuid kolme ühisettevõtte 2014. aasta raamatupidamise aastaaruande aluseks olevate tehingute seaduslikkuse ja korrektsuse kohta esitati märkusega arvamus.

24. Menetluste puhul on veel parandamisruumi, eelkõige järelauditite strateegia rakendamisel, ühisettevõtete ja komisjoni vahelise koostöö parandamisel teadusuuringute tulemuste integreerimise osas, ning F4E puhul kulude kontrolli mehhanismide osas.

(1) Kaks ühisettevõtet loodi aastal 2014: BBI (Bio-Based Industries) ja Shift2Rail. Kuna need ühisettevõtted ei saanud 2014. aastal majanduslikku sõltumatust Euroopa Komisjonist, siis kontrollikoda nende raamatupidamise aastaaruandeid ei auditeerinud.

(2) 27. juunil 2014 ühendati ühisettevõtted Artemis ja ENIAC, et luua elektroonikakomponentide ja -süsteemide valdkonna ühine tehnoloogiaalgatus (ühisettevõte ECSEL). Ühinemisest tulenevalt hõlmab kontrollikoja audit ühisettevõtte Artemis tegevust finantsperioodil 1. jaanuarist 2014 kuni 26. juunini 2014.

(3) 27. juunil 2014 ühendati ühisettevõtted ENIAC ja Artemis, et luua elektroonikakomponentide ja -süsteemide valdkonna ühine tehnoloogiaalgatus (ühisettevõte ECSEL). Ühinemisest tulenevalt hõlmab käesolev aruanne ühisettevõtte ENIAC tegevust finantsperioodil 1. jaanuarist kuni 26. juunini 2014.

(4) Ühisettevõte ECSEL asendab ühisettevõtted ENIAC ja Artemis, mille ametlik sulgemine toimus 26. juunil 2014, ning on nende õigusjärglane. Ühinemisest tulenevalt hõlmab kontrollikoja audit ühisettevõtte ENIAC tegevust finantsperioodil 27. juunist kuni 31. detsembrini 2014.

(5) Kaheosalised ühisettevõtted on Clean Sky, IMI, FCH ja SESAR. Kolmeosalised ühisettevõtted on Artemis, ENIAC ja ECSEL. Ühisettevõtte Fusion for Energy-F4E (ITER) liikmeteks on Euratom, mida esindab Euroopa Komisjon, Euratomi liikmesriigid ja teised riigid, kes on sõlminud Euratomiga koostöölepingu juhitava termotuumasünteesi alal ning kes on avaldanud soovi liikmeks saada (31. detsembri 2013. aasta seisuga: Šveits).

(6) Prognoositud eelarvetulu moodustavad kulukohustustega seotud assigneeringud (lõplik eelarve).

(7) ENIAC ja Artemis algatasid 2014. aastal ühise tegevuskava märkusega arvamuse leevendamiseks, mis hõlmab riiklike rahastamisasutuste külastamist ja nende süsteemide kontrollimist.

(8) Kontrollikoda esitab märkusega arvamuse juhul, kui audiitoril on piisavalt asjakohast auditi tõendusmaterjali ja ta järeldab, et raamatupidamise aastaaruanne või alustehingud sisaldavad väärkajastamisi või eeskirjadele mittevastavust, mis on küll olulised, ent mitte ulatuslikud. Kontrollikoda esitab märkusega arvamuse ka juhul, kui audiitoril ei ole auditiarvamuse esitamiseks piisavalt asjakohast auditi tõendusmaterjali ning selle võimalik mõju raamatupidamise aastaaruandele või alustehingutele on küll oluline, ent mitte ulatuslik (nagu kirjeldatud punktides 14 ja 15). Ulatuslik mõju on audiitori arvamuse kohaselt selline, mis ei piirdu konkreetsete elementide, raamatupidamisaruannete või kirjetega, või kui piirdub, moodustavad need olulise osa finantsaruannetest.

(9) Märkusega arvamuse leevendamiseks jätkab ühisettevõte ECSEL ühisettevõtete ENIAC ja Artemis 2014. aastal algatatud ühise tegevuskava rakendamist.

(10) Asjaolu rõhutava lõigu eesmärk on juhtida lugejate tähelepanu asjaolule, mida ei ole raamatupidamise aastaaruandes küll olulisel määral valesti esitatud, ent mis on aruande mõistmiseks siiski keskse tähtsusega.

(11) Nõukogu järeldus ITERi projekti seisu kohta, 7. juuli 2010 (viide 11 902/10).

(12) Määruse (EL, Euratom) nr 966/2012 (ELT L 298, 26.10.2012, lk 1.) artikkel 142, komisjoni delegeeritud määruse (EL) nr 1271/2013 (ELT L 328, 7.12.2013, lk 42) artikkel 93, ja komisjoni delegeeritud määruse (EL) nr 110/2014 (ELT L 38, 7.2.2014, lk 2) artikkel 39.

(13) ECSEL ei ole veel oma projektide jaoks auditistrateegiat vastu võtnud.

I LISA Ühisettevõtete tulud (eelarveprognoosid, kindlaksmääratud nõuded ja laekunud summad) ja ametikohtade loetelud ÜHISETTEVÕTE Vastutav peadirektoraat Poliitikavaldkond 2014 2013 Prognoositud tulu (1) Kindlaksmääratud nõuded (2) Laekunud summad (3) Ametikohtade loetelu (4) (5) Prognoositud tulu (1) Kindlaksmääratud nõuded (2) Laekunud summad (3) Ametikohtade loetelu (4) 1 Artemis (kuni 26. juunini 2014) Sidevõrkude, sisu ja tehnoloogia peadirektoraat Teadusuuringud 2 2 24 000 8 63 193 2 0 1 00 000 (15) 3 2 6 43 708 3 2 6 47 545 2 0 1 23 350 15 2 CLEAN SKY Teadusuuringute ja innovatsiooni peadirektoraat Teadusuuringud 22 9 2 41 764 18 9 3 16 793 9 8 5 85 400 37 30 6 0 43 097 22 7 0 00 428 12 4 6 13 566 24 3 ENIAC (kuni 26. juunini 2014) Sidevõrkude, sisu ja tehnoloogia peadirektoraat Teadusuuringud 2 7 20 633 1 0 22 580 5 4 1 44 250 (15) 17 2 6 96 508 17 2 6 08 748 3 6 5 29 216 15 4 FUSION FOR ENERGY Teadusuuringute ja innovatsiooni peadirektoraat Teadusuuringud 1 16 8 8 25 456 1 16 8 8 25 456 72 0 9 17 805 262 1 29 7 0 13 166 1 29 6 9 52 709 24 5 0 02 495 262 5 KÜTUSEELEMENTIDE JA VESINIKU VALDKOND – FCH Teadusuuringute ja innovatsiooni peadirektoraat Teadusuuringud 11 2 9 19 000 10 8 3 84 000 6 9 3 79 993 26 7 4 4 82 039 7 3 6 72 484 5 6 3 93 265 20 6 INNOVATIIVSETE RAVIMITE ALGATUS (IMI) Teadusuuringute ja innovatsiooni peadirektoraat Teadusuuringud 22 3 2 94 603 20 7 4 33 859 16 5 6 27 993 37 25 5 7 15 919 25 4 4 35 104 12 5 8 29 159 36 7 SESAR Liikuvuse ja transpordi peadirektoraat Teadusuuringud 1 3 1 19 600 1 3 0 46 425 9 4 7 53 384 42 8 4 2 22 608 6 4 0 66 631 7 7 5 35 515 42 8 ECSEL (alates 27. juunist 2014) Sidevõrkude, sisu ja tehnoloogia peadirektoraat Teadusuuringud 15 8 2 45 086 15 8 3 18 481 4 60 000 28 Ei kohaldata Ei kohaldata Ei kohaldata Ei kohaldata Kokku 1 91 0 5 90 142 1 84 7 2 10 787 1 22 3 9 67 872 432 2 22 2 8 17 045 2 12 1 3 82 649 68 6 0 26 566 414 (1) Prognoositud tulu moodustavad kulukohustuste assigneeringud (lõplik eelarve). (2) Kindlaksmääratud nõuded moodustavad heakskiidetud kulukohustused. (3) Laekunud summad moodustavad aasta jooksul Euroopa Komisjoni poolt tehtud rahalised sissemaksed. (4) Lõplik eelarve. (5) ARTEMIS ja ENIAC ühendati ühisettevõtteks ECSEL 27. juunil 2014. Kokku 30 ametikohta muudeti ECSELi 28 ametikohaks. Ametikohtade arv seisuga 31. detsember 2014 on seega 432.